Хэт нэхъ дахэ дыдэр?
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым иджыблагъэ Iэтауэ щагъэлъэпIащ Урысей студентым и махуэр.
А Iуэхугъуэ дахэм хуэгъэпсауэ еджапIэ нэхъыщхьэм къыщызэрагъэпэща гуфIэгъуэ пшыхьым университетым и студентхэмрэ егъэджакIуэхэмрэ нэмыщI, къекIуэлIат хьэщIэ лъапIэхэри. Апхуэдэхэт КъБР-м и Парламентым и УнафэщI Егоровэ Татьянэ, Парламентым ЕгъэджэныгъэмкIэ, щIэныгъэмрэ щIалэгъуалэ политикэмкIэ и комитетым и пашэ Азычэ Светланэ, Граждан жылагъуэ институтхэм ядэлэжьэнымрэ лъэпкъ IуэхухэмкIэ управленэм и унафэщI КIурашын Анзор, КъБР-м и профсоюз зэгуэтхэм я федерацэм и унафэщIым и къуэдзэ Шаваев ТIэхьир, «Урысейм и ХъумапIэ банк» ОАО-м и лIыкIуэ Бейтыгъуэн Залинэ, нэгъуэщIхэри.
Университетым и щIыхьэпIэ нэхъыщхьэм деж студентхэм гъэлъэгъуэныгъэ хьэлэмэт къыщызэрагъэпэщат: лъэпкъ шхыныгъуэ зэмылIэужьыгъуэхэр зытет стIолхэр щегъэувэкIат. Iэнэ берычэтхэм щыплъагъурт адыгэ хьэлыуэр, балъкъэр хъыршыныр, узбек пловыр, урыс блиныхэр, уеблэмэ япон сушири. Абыхэм ящыщ зыIуагъэхуащ хьэщIэ лъапIэхэм икIи къыхагъэщащ дэтхэнэ ерыскъыри зэрылъапIэр, шхыным пщIэ хэха зэриIэр. Нэхъ адэIуэкIэ щIалэгъуалэм адыгэ джэгу щызэхашати, гукъыдэж зиIэ дэтхэнэри хуитт къекIуэлIахэр и лъэгу щIигъэплъыну.
А нэгузыужь Iуэхугъуэхэм хэта нэужь, хьэщIэхэр ирагъэблэгъащ махуэшхуэм щыпаща, Сокуров Александр и цIэр зезыхьэ актовэ пэш иным. Къызэхуэсахэм хъуэхъу псалъэкIэ захуигъэзащ Егоровэ Татьянэ. Ар къеджащ КъБР-м и Iэтащхьэ КIуэкIуэ Юрий университетым и студентхэм махуэшхуэм- кIэ зэрызахуигъэзам, езыри гуапэу ехъуэхъуащ махуэшхуэр зыхуэгъэпсахэм. КъБКъУ-м и ректорым къыбгъэдэкI хъуэхъур щIалэгъуалэм ялъигъэIэсыжащ университетым егъэджэныгъэ лэжьыгъэмрэ социальнэ IуэхухэмкIэ и проректор Къумыкъу Iэуес.
Махуэшхуэ хъуэхъухэм къадэкIуэу, студентхэм тыгъэ зэмылIэужьыгъуэхэмкIи къахуэупсащ хьэщIэхэр. Апхуэдэт, псалъэм папщIэ, ХъумапIэ банкым университетым тыгъэ хуищIа библиотекэр, том 70 хъу бизнес-литературэ хэха къызэщIэзыубыдэр. Ар куэдым гуапэ ящыхъуащ.
А Iуэхугъуэ дахэхэм къакIэлъыкIуэу университетым а махуэм къыщызэрагъэпэщащ «КъБКъУ-м и пщащэ нэхъ гуакIуэ-2017» зэпеуэ гъэщIэгъуэныр. Зэхьэзэхуэм хэт пщащэхэм я зэфIэкIыр къэзыпщытэ гупым яхэтт КъБКъУ-м режиссурэмкIэ и кафедрэм и доцент Дым Елдар, КъБР-м и Парламентым Спортымрэ туризмэмкIэ и комитетым и унафэщI, Олимп чемпион Къардэн Мурат, КъБКъУ-м и «Каллисто» гупым и пашэ Романихин Роман, университетым и студентхэмрэ аспирантхэмрэ я профсоюз комитетым и унафэщI Бозий Ислъам, студсоветым и пашэ Iэулъэ Ахьмэд сымэ.
Нэжэгужэу, гукъинэжу екIуэкIащ зэпеуэр. ЕджапIэ нэхъыщхьэм и пщащэ нэхъ гуакIуэхэм, дахэхэм, Iущхэм халъытащ студенткэхэу ХьэщIэлI Саидэ, Парамоновэ Иринэ, Темырчы Бэллэ, Апекъуэ Аминэ, Теунэ Каринэ, Малопе Перл, Таппасхановэ Назиля. «КъБКъУ-м и пщащэ нэхъ гуакIуэ-2017» цIэ лъапIэр фIащащ Темырчы Бэллэ.
Студентхэм я махуэшхуэ пшыхьыр ягъэдэхащ уэрэджыIакIуэ цIэрыIуэхэу КIыщхэ Ислъамрэ Каринэрэ, «Голос» телепроектым хэта Бузинэ Ксение сымэ.
ТАМБИЙ Линэ.
